Legenda

Vilniaus įkūrimas

Kadaise Lietuvos sostinė buvo Trakai. Ten pilyje, stovinčioje vidury ežero, gyveno kunigaikštis Gediminas. Jis buvo puikus medžioklis, kartais su visu dvaru medžiodavo kelias dienas, netgi savaites. Viena iš mėgstamiausių kunigaikščio medžioklės vietų buvo neries ir Vilnelės santakoje stūksančios senos girios.

Kartą jis išsiruošė į didelę medžioklę savo pamėgtoje vietoje. Užėjęs didį taurą, vaikėsi jį visą dieną ir galop nukovė. Įsikarščiavęs kunigaikštis nė nepamatė, kaip atėjo vakaras. Į Trakus joti buvo per vėlu, nes naktis jau leidosi ant žemės, o ir žirgai nuvargę, nebepaneš taip toli. Patiems medžiokliams irgi reikėjo poilsio, tad kunigaikštis nusprendė pernakvoti čia pat miške. Jie išsirinko vietą ant kalno, nes ten lengviausia apsiginti nuo plėšrūnų, ir netrukus visi sumigo. Kunigaikštis Gediminas tą naktį sapnavo keistą sapną: ant kalno, kur jie dabar

1996 m. Vilniuje pastatytas paminklas kunigaikščiui Gediminui, autoriai: Vytautas Kašuba, Mindaugas Šnipas. įsikūrę, stovi didžiulis geležinis vilkas ir staugia taip, kad garsas eina per visą pasaulį.

Šis sapnas buvo toks ryškus, kad kunigaikštis Gediminas niekaip negalėjo jo pamiršti. Pasikvietęs Lizdeiką, vyriausiąjį žynį, paprašė išsiaiškinti, ką šis sapnas reiškia. Pamąstęs žynys taip jam atsakė:

Ant kalvos, kur staugė geležinis vilkas, reikia pastatyti pilį, aplink ją įsikurs miestas, ir jis tapti šalies sostine. Pilis bus tokia stipri, tokia tvirta, kad joks priešas nepajėgs jos įveikti. Garsas apie šį miestą sklis po visą pasaulį...

Taip kunigaikštis Gediminas ir padarė. Pastatė toje vietoje miestą ir pavadino jį Vilniumi – Vilnios upelės vardu, paskui persikėlė ten su visu dvaru, tad Vilnius tapo šalies sostine. Ir buvo taip, kaip kad išpranašavo žynys Lizdeika: Gedimino pilies niekada nėra įveikę jokie priešai, o garsas apie Vilnių, Lietuvos sostinę, sklinda po visą pasaulį.

 Mažųjų skaitiniai

Apie Vilniaus legendas ir simbolius žr.:

https://www.700vilnius.lt/vilnius-jaunas-2/istorinis-vilniaus-meniu/vilniaus-legendos-ir-simboliai/

https://www.youtube.com/watch?v=d9sEYu1pZLM